21 መጋቢት 2020 ምንጪ ስእሊ, AFP መግለጺ ስእሊ, ገለ ሃገራት ንካልኦት ሃገራት ዓለም ኣብነት ዝኸውን ተሞኩሮ ቃልሲ ኮሮናቫይረስ ኣለወን ኣብ ኤውሮጳ ዝረኣ ዘሎ ዝርግሐ ኮሮናቫይረስ፡ ብሓያል ናህሪ ንሰማይ ይዓርግ ኣሎ። መብዛሕትአን ሃገራት፡ ኣዝዮም ከበድቲ ስጉምታት ብምውሳድ፡ ካብ ኣብያተ ትምህርቲ ጀሚሩ ብርክት ዝበሉ ትካላት ብምዕጻው ነዚ ከም መግትኢ መገዲ ብትሪ የተግብራ ኣለዋ። ቅድም ኢሉ፡ እዚ ለበዳ ዓለም ዝኾነ ሕማም ንሃገራት ኤሽያ ኣጥቂዑ ነይሩ፤ ገሊአን እዚ ሕማም ኣብ ምቁጽጻር ዘርኣይኦ ዕውት ስራሕ ሞሳ ኣትሪፉለን። ኣብነት፡ ሲንጋፓር፣ ከተማ ሆንግ ኮንግን፤ ታይዋንን፡ ኣብ ክሊ ነታ በዚ ቫይረስ ኣዐርያ ተጠቒዓ ዝነበረት ቻይና ዘለወን ቅርበት፡ ቑጽሪ በዚ ቫይረስ ዝተሓዙ ሰባት ኣዝዩ ዝተሓተ ክኸውን ገይረን'የን። እንታይ ዝተፈለየ ነገር'ን ሰሪሐን?
